Un val de aer tropical ajunge în România
Un val de aer tropical ajunge în România! Aproape jumătate din țară se află sub un cod galben de vânt puternic. Cu toate acestea, traversăm cel mai călduros sfârșit de martie din ultimii 70 de ani.
Valul de aer tropical va aduce temperaturi record. Vorbim de maxime de până la 30 de grade Celsius.
"Până în această seară, la ora 21:00, vorbim de o informare meteorologică ce vizează intensificări ale vântului în cea mai mare parte a țării, cu viteze de 45-55 km/h, iar la munte rafale de 60-70 km/h.
În același timp, până la ora 18:00, vorbim și de o atenționare meteorologică de cod galben pentru zona Moldovei, partea de est și sud-est a Transilvaniei.
Aici vorbim de viteze de 55-65 km/h, iar în Carpații Orientali, la altitudini mari, rafale de peste 90 km/h.
Din punct de vedere termic, vorbim de o vreme deosebit de caldă. La această oră consemnăm deja valori de 24 de grade Celsius la Calafat, Turnu Măgurele", a declarat Elena Mateescu, directorul ANM, pentru Antena 3 CNN.
Totodată, la București Filaret, precum și în Brăila, Focșani, Galați și în multe alte stații din sudul și sud-estul țării, temperaturile au depășit deja pragul de 20 de grade Celsius, a mai spus aceasta.
Potrivit Elenei Mateescu, astăzi atingem pragul unei zile de vară, cu temperaturi de aproximativ 25 de grade Celsius. În ultimele zile ale lunii martie, se estimează că temperaturile vor ajunge aproape de 28, chiar 29 de grade Celsius.
"Cu siguranță vom atinge recorduri ale valorilor minime și maxime zilnice, cum de altfel și în această dimineață am înregistrat la 20 de stații meteorologice, cele mai ridicate temperaturi minime pentru o zi de 29 martie", a adăugat directorul ANM.
Urmează cea mai călduroasă zi de martie din ultimii 72 de ani
Conform experților în climă, ne pregătim pentru cel mai călduros weekend de martie din ultimii 72 de ani. Prognoza meteo prevede zile extrem de călduroase, cu temperaturi care ar putea atinge niveluri record pentru această perioadă a anului.
Vineri, 29 martie, va fi o zi însorită și plăcută. Temperaturile vor începe să urce semnificativ față de zilele anterioare.
Maximele vor oscila între 17 și 26 de grade Celsius în întreaga țară. În nord și nord-vest vor fi intervale de vânt puternic, cu viteze de până la 50–70 km/h la rafală.
În București, temperatura maximă se va situa în jurul valorii de 23–24 de grade Celsius.
Sâmbătă, 30 martie, în prima zi de weekend, se preconizează că termometrele vor atinge pragul unei zile de vară în majoritatea regiunilor.
În sudul Munteniei și al Olteniei, în sud-vestul Transilvaniei și local în Banat și nordul Moldovei, maximele vor urca chiar până la 26–28°C.
Totuși, pe litoral, se vor înregistra temperaturi mai scăzute, cuprinse între 16–20°C, din cauza vântului sud-estic. Mai multe puteți citi aici.